Diari Oficial de la Generalitat Valenciana


Sumari del DOGV 3966, del 26-03-2001 (2001/2387)

ORDRE de 13 de març de 2001, de la Conselleria d'Obres Públiques, Urbanisme i Transports, per la qual s'aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com d'altres actuacions relacionades amb aquestes obres.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3966

Data del DOGV
:   26-03-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/2387


Data del document
:   13-03-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Descriptors 

:   * ordenació hidràulica
    * administració local
    * subministrament d'aigua
    * suport econòmic
    * inundació

ORDRE de 13 de març de 2001, de la Conselleria d'Obres Públiques, Urbanisme i Transports, per la qual s'aprova la convocatòria d'ajudes a ens locals per a l'execució d'obres en matèria de proveïment d'aigua, sanejament i defensa contra avingudes, així com d'altres actuacions relacionades amb aquestes obres. [2001/F2387]
  
Dins dels crèdits assignats als corresponents programes pressupostaris, la Conselleria d'Obres Públiques, Urbanisme i Transports ha realitzat una previsió per a obres de baix pressupost la iniciativa i l'execució de les quals serà a càrrec de les corporacions locals de la Comunitat Valenciana en matèria de proveïment d'aigua, sanejament i defensa contra avingudes, així com d'altres actuacions relacionades amb aquest tipus d'obres.
  
Amb aquest fi i de conformitat amb les atribucions que em confereix l'article 35 de la Llei 5/1983, de la Generalitat Valenciana, de 30 de desembre, de Govern Valencià, en compliment dels principis de publicitat, concurrència i objectivitat que han de regir la concessió de les transferències de capital,
  
ORDENE
  
Article 1. Objecte de la subvenció
  
Es convoca els ens locals de l'àmbit territorial de la Comunitat Autònoma Valenciana a sol·licitar subvencions per a obres de baix pressupost, la iniciativa i l'execució de les quals serà a càrrec de les corporacions locals de la Comunitat Valenciana en matèria de proveïment d'aigua, sanejament i defensa contra avingudes, així com d'altres actuacions relacionades amb aquest tipus d'obres.
  
Les citades ajudes s'atorgaran en els termes previstos en la present ordre, i la seua concessió, segons la quantia, se sotmetrà als requisits que a l'efecte preveja la normativa en vigor.
  
Les obres que siguen subvencionades hauran de ser iniciades dins de l'any 2001 i la seua finalització justificada abans que expire el termini assenyalat per l'ajuntament en l'annex I.
  
Les obres sol·licitades que durant l'any 2000 van ser declarades d'emergència, ateses les seues característiques, podran haver sigut iniciades durant l'any 2000, amb posterioritat a la dita declaració.
  
En el cas que es produïsquen situacions d'emergència que aconsellen la realització d'alguna obra amb posterioritat a la data a què fa referència l'article 4, aquesta podrà ser sol·licitada en la convocatòria de l'ordre per a l'any 2002, amb aportació de la documentació que la dita ordre exigisca, a més de la declaració d'emergència.
  
Article 2. Import global màxim i finançament
  
L'import destinat a les subvencions és de 946.506.639 de pessetes (dos-cents vint-i-quatre milions de pessetes/un milió tres-cents quaranta-sis mil dos-cents seixanta-set euros i onze cèntims), que es finançaran a càrrec de la línia de subvenció T0004 del programa 512.10, dels pressupostos de la Generalitat Valenciana per a 2001.
  
El crèdit abans citat es podrà incrementar en la quantia que permeten les disponibilitats pressupostàries en cas de resultar insuficient per a atendre les peticions que, presentades dins del termini, acrediten reunir els requisits establits en aquesta convocatòria.
  
Finalitzat el termini de presentació de sol·licituds, si haguera sigut ampliat el mencionat crèdit, es publicarà en el Diari Oficial de la Generalitat Valenciana l'import total de la dotació destinada a aquesta línia de subvenció.
  
Excepcionalment, quan així ho requerisquen les especials circumstàncies de la inversió que s'ha de realitzar, es podran concedir ajudes en règim de despesa plurianual, a càrrec de la dotació de la mateixa línia de subvenció l'any 2002 per un import màxim de 46.639.614 de pessetes (cinquanta milions de pessetes), equivalents a 300.506,05 euros, en aquest cas l'import corresponent a cada anualitat s'haurà de justificar per part dels ajuntaments com a màxim fins al dia 1 de novembre d'aquest exercici.
  
Les subvencions previstes en aquesta ordre es concediran des del moment de la seua entrada en vigor, fins que s'esgote el crèdit consignat a l'efecte.
  
Article 3. Sol·licituds i documentació
  
Les sol·licituds de les corporacions locals interessades es confeccionaran d'acord amb el model que figura com a annex i seran adreçades al director general d'Obres Públiques; avinguda de Blasco Ibáñez, número 50. València 46536.
  
Juntament amb la sol·licitud, que s'haurà d'ajustar al model de l'annex I, s'haurà d'adjuntar, obligatòriament, la documentació següent:
  
A) Certificat de l'acord de l'òrgan corresponent en el qual s'incloguen els aspectes següents:
  
1. Facultar el president de l'entitat local de què es tracte per a sol·licitar de la Conselleria d'Obres Públiques, Urbanisme i Transports l'ajuda necessària per a l'execució de les obres que es desitja que siguen subvencionades, així com per a subscriure tots els documents que es pogueren derivar de l'execució d'aquesta.
  
2. D'acord amb allò que s'ha establit per l'article 18 del Reial Decret 429/1993, de 26 de març, que regula els procediments en matèria de responsabilitat patrimonial, l'ajuntament es compromet a iniciar, instruir i resoldre les reclamacions dels particulars per qualsevol lesió que sofrisquen en els seus béns i els seus drets com a conseqüència de l'execució de les obres, i que la mateixa corporació local assumeix el pagament corresponent a la indemnització que s'acorda per resolució de l'òrgan competent.
  
3. Compromís de la corporació local del finançament i posterior abonament de la part de l'import no subvencionat. Tot això segons les quantitats reflectides en el projecte tècnic.
  
4. Compromís que l'execució de l'obra s'ajustarà al que preveu el projecte tècnic, així com que s'efectuarà l'efectiva tramitació de l'expedient de contractació i que aquest se substanciarà a la llum d'allò que s'ha previst en el Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques.
  
5. Sense perjuí del que disposa el paràgraf precedent, la corporació local subvencionada podrà, en el cas que la quantia de la subvenció o el termini disponible per a la seua execució no li permeta escometre efectivament l'execució de l'obra, renunciar a l'acord recaigut en el seu favor en el termini inexorable de 10 dies hàbils següents al de la recepció de la notificació de l'acord esmentat; en aquest cas la Conselleria d'Obres Públiques, Urbanisme i Transports efectuarà les gestions necessàries per a alliberar el crèdit disposat. Tal comunicació es dirigirà així mateix al director general d'Obres Públiques.
  
6. Compromís d'informar la Divisió de Recursos Hidràulics de la Direcció General d'Obres Públiques d'aquesta conselleria de la tramitació i l'adjudicació de l'expedient contractual segons s'ha disposat en el paràgraf precedent, així com de qualsevol incidència que puga donar origen a modificacions del projecte o als terminis d'execució.
  
7. Manifestació expressa que es coneix i accepta que la quantitat amb què la conselleria poguera subvencionar no es veurà incrementada per cap motiu, i és a càrrec de l'entitat local beneficiària el finançament i el pagament de l'addicional necessari. Si contràriament les obres s'adjudicaren a la baixa, l'import de la subvenció a càrrec de la Conselleria d'Obres Públiques, Urbanisme i Transports es veuria reduït proporcionalment a la baixa produïda. Els honoraris professionals corresponents, la redacció de projecte, la direcció d'obra, els coordinadors de seguretat i salut hauran de ser assumits econòmicament per l'ajuntament, i no és, per tant, objecte de subvenció.
  
8. Compromís de comunicar les altres ajudes concedides per d'altres ens públics per a la mateixa finalitat.
  
9. Compromís que l'obra serà executada, i remesa la totalitat de la documentació justificativa de la seua realització a la Conselleria d'Obres Públiques, Urbanisme i Transports una vegada transcorregut el termini assenyalat per l'ajuntament en l'annex II de la present ordre a partir de la recepció de la notificació de la concessió, i en qualsevol cas abans de l'1 de novembre de 2001.
  
10. Manifestació expressa que es coneixen i s'accepten tots els requisits que s'estableixen en la present ordre, així com que l'incompliment d'aquests facultarà la Conselleria d'Obres Públiques, Urbanisme i Transports a revocar la subvenció concedida, cosa que implicarà l'obligació de tornar les quantitats que s'hagueren pogut percebre per l'entitat beneficiària.
  
B) Projecte tècnic de l'obra, sobre el qual haurà d'emetre informe favorable l'Oficina de Supervisió de Projectes de la Conselleria d'Obres Públiques, Urbanisme i Transports. Per aquest motiu, en el cas que els nostres serveis tècnics detecten alguna deficiència en aquests que haja de ser corregida, aquesta correcció haurà de ser remesa a aquesta conselleria durant els 15 dies següents a la recepció per part de l'ajuntament de l'informe corresponent, a fi que l'expedient puga ser tramitat i l'obra executada dins dels terminis previstos.
  
En el cas que el pressupost global de licitació siga inferior als 02.886.866 de pessetes (deu milions de pessetes/seixanta mil cent un euros), el projecte podrà ser inicialment substituït per un document en què s'incloga:
  
- Descripció del problema i de la solució adoptada.
  
- Valoració de les obres, que continga mesuraments, descripció de les unitats d'obra amb el seu preu unitari i aplicació dels preus esmentats. A la suma de la valoració anterior se li aplicaran els percentatges de despeses generals, el benefici industrial i l'IVA.
  
En el cas que l'obra per a la qual se sol·licita subvenció es considere amb possibilitat de ser inclosa entre les subvencionades, els serveis tècnics d'aquesta Direcció General sol·licitaran a l'ajuntament un projecte amb els documents que es consideren necessaris per a la completa definició de l'obra que s'ha d'executar, tal com disposa l'article 124 del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques. Aquest document haurà de ser remés en el termini inexorable de 15 dies.
  
La concessió de les subvencions estarà condicionada a la recepció per part de la Conselleria d'Obres Públiques, Urbanisme i Transports dels documents referits en aquest apartat en els terminis indicats.
  
C) Programa o calendari de terminis, elaborat pel tècnic competent de la corporació local i subscrit per aquest i per l'alcalde, d'acord amb les directrius de l'annex II.
  
D) Manteniment de tercers, d'acord amb les directrius de l'annex III.
  
Article 4. Presentació de sol·licituds
  
Les sol·licituds es presentaran en els corresponents registres generals de la Conselleria d'Obres Públiques, Urbanisme i Transports, situats a la seu central de l'avinguda de Blasco Ibáñez 50, de València, i els serveis territorials de Castelló i Alacant, situats respectivament a l'avinguda del Mar 16, i a l'avinguda d'Aguilera 1, o per qualsevol dels mitjans establits en l'article 38.4 de la Llei 4/1999, de 13 de gener, de modificació de la Llei 30/1992, de Règim Jurídic de les Administracions Públiques i del Procediment Administratiu Comú.
  
El termini de presentació de les sol·licituds serà de 15 dies naturals a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
Les obres que amb posterioritat a aquesta data siguen declarades d'emergència podran ser sol·licitades en la convocatòria de l'ordre de 2002.
  
Article 5. Abonament de la subvenció
  
Les subvencions es faran efectives directament per aquesta conselleria a favor de l'entitat beneficiària contra certificats d'obra, firmades pel tècnic director de les obres i aprovades per l'òrgan competent de l'entitat local.
  
Junt amb la primera certificació s'adjuntarà:
  
- Certificat expedit per l'interventor o secretari acreditatiu d'haver tramitat l'expedient de contractació de l'obra d'acord amb la Llei de Contractes de les Administracions Públiques.
  
- Còpia compulsada del contracte formalitzat entre l'entitat local i l'adjudicatari de les obres.
  
L'última certificació anirà acompanyada de l'acta de recepció o certificat de fi d'obra, si és procedent.
  
Si les obres es realitzen pel sistema d'administració pròpia, les certificacions d'obra, en aquest cas, consistiran en un estat de mesuraments, sense aplicació dels preus unitaris corresponents. L'import de la certificació serà el que resulte dels justificants abans esmentats que aporte l'ajuntament. Hauran d'anar acompanyades, a més del que descriuen els paràgrafs anteriors, dels corresponents justificants: la part dels costos de personal s'acreditarà mitjançant un certificat expedit per l'interventor o secretari acreditatiu d'haver sigut satisfets a càrrec dels crèdits consignats en el capítol VI del pressupost, en el qual apareixerà l'import.
  
La part dels costos d'adquisició de materials o prestació de serveis s'acreditarà amb les còpies de les factures, aprovades per l'òrgan competent de l'entitat local, degudament confrontades, i s'estampillen amb la diligència de despesa finançada GV, COPUT: subvenció concedida, data i import.
  
Article 6. Criteris de concessió
  
S'atendran preferentment aquelles sol·licituds que complisquen en major mesura les característiques següents:
  
1. Gravetat del problema mesurat en termes absoluts i relatius de la població afectada.
  
2. Obres que complementen d'altres ja executades o en execució.
  
3. Urgència a atendre la necessitat.
  
4. Capacitat financera i de gestió de la institució peticionària.
  
5. Pressupost de l'obra.
  
6. Atenció a la major part dels peticionaris.
  
7. Obres que puguen ser executades dins dels terminis establits en l'article 3.
  
Article 7. Resolució i formalització de la concessió
  
L'òrgan encarregat de resoldre les sol·licituds és el conseller d'Obres Públiques, Urbanisme i Transports.
  
El termini màxim de resolució i notificació del procediment serà de sis mesos a comptar des de la data en què la sol·licitud tinga la seua entrada en el registre de la Conselleria d'Obres Públiques, Urbanisme i Transports. Transcorregut el dit termini sense que haja recaigut resolució expressa, es podrà entendre que és desestimatòria de la concessió de la subvenció.
  
La sola recepció de la notificació de la resolució de concessió de la subvenció bastarà per a perfeccionar els drets i les obligacions de les parts sense necessitat d'ulteriors formalitats.
  
Article 8. Desenvolupament de l'ordre
  
Per al coneixement de totes les qüestions que suscite el desenvolupament de la present ordre serà competent la Conselleria d'Obres Públiques, Urbanisme i Transports.
  
Disposició final
  
Única. Entrada en vigor
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Contra aquesta ordre, que posa fi a la via administrativa, es podrà interposar un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació d'aquesta en el Diari Oficial de la Generalitat Valenciana, d'acord al que preveu l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercitar qualsevol altre mitjà de defensa que s'estime oportú.
  
València, 13 de març de 2001
  
El conseller d'Obres Públiques, Urbanisme i Transports,